**Jakub Čutta** (s. 29. joulukuuta 1981 Jablonec nad Nisou, Tšekkoslovakia) on tšekkiläinen jääkiekkopuolustaja, joka pelasi kaudella 2015–2016 Ruotsin toiseksi korkeimmalla sarjatasolla HockeyAllsvenskan-joukkue VIK Västerås HK:ssa. Isokokoinen Čutta on fyysinen puolustava puolustaja. Hän on myös varsin jäähyherkkä. Čutta on pelannut urallaan myös kahdeksan NHL-ottelua Washington Capitalsissa.

Ura
---

### Seuraura

Čutta on HC Liberecin kasvatti. WHL-joukkue Swift Current Broncos varasi hänet 45. pelaajana CHL:n varaustilaisuudessa 1998. Čutta siirtyi joukkueeseen kaudeksi 1998–1999 keräten kuusi tehopistettä. Toisella kaudellaan 1999–2000 hän keräsi runkosarjassa 14 tehopistettä. Čutta pelasi kauden aikana CHL Top Prospects Gamessa. Lopulta Washington Capitals varasi hänet toisella kierroksella 61. pelaajana NHL:n varaustilaisuudessa 2000. Čutta aloitti Capitalsissa jo varauksensa jälkeisen kauden 2000–2001 ja teki NHL-debyyttinsä kauden avauskierroksella 6. lokakuuta 2000 Los Angeles Kingsia vastaan. Hän sai ottelussa jääaikaa 16.55 minuuttia. Kolmen NHL-ottelun jälkeen Capitals palautti Čuttan WHL:ään.

Kausi 2001–2002 oli Čuttalle ensimmäinen kokonainen Capitalsin organisaatiossa. Hän pelasi kaksi NHL-ottelua ja vietti kautensa suurimmaksi osaksi farmijoukkue Portland Piratesissa, AHL:ssä. Kauden 2002–2003 Čutta pelasi siellä kokonaan tehden liigan yhden kauden piste-ennätyksensä tehoilla 3+12=15. Kaudella 2003–2004 hän pelasi kolme NHL-ottelua. Kausi 2004–2005 eteni luonnollisesti kokonaan farmissa NHL:n työsulun vuoksi. Elokuussa 2005 Čutta teki vuoden mittaisen jatkosopimuksen Capitalsin kanssa. Kauden 2005–2006 hän pelasi kokonaan seuran uudessa farmijoukkue Hershey Bearsissa.

Čutta palasi kaudeksi 2006–2007 kotimaahansa ja kasvattajaseuraansa HC Libereciin, jossa hän pelasi ensimmäiset Extraliga-ottelunsa. Čuttan tulokaskausi toi 37 runkosarjaottelussa kaksi syöttöpistettä ja 99 jäähyminuuttia sekä kuudessa playoff-ottelussa yhden syöttöpisteen ja 16 jäähyminuuttia. Kauden 2007–2008 hän pelasi Venäjän superliigassa Neftehimik Nižnekamskin ja Traktor Tšeljabinskin joukkueissa. Kaudeksi 2008–2009 Čutta palasi Extraligaan ja siirtyi HC Karlovy Varyn riveihin voittaen kauden päätteeksi Tšekin-mestaruuden. Kaudella 2009–2010 hän teki liigan yhden kauden piste-ennätyksensä tehoilla 7+4=11 ja oli Ondřej Němecin ohella joukkueensa eniten maaleja tehnyt puolustaja. Kaudella 2010–2011 Čutta sivuutti Extraligan yhden kauden piste-ennätystään tehoilla 3+8=11. Hän voitti myös joukkueen sisäisen jäähypörssin 88 minuutillaan.

Čuttan oli tarkoitus jatkaa Karlovy Varyssa myös kaudella 2011–2012, mutta hänen sopimuksensa kuitenkin purettiin lähinnä seuran taloudellisista syistä toukokuussa 2011, eikä Čuttalle ollut enää tarvetta. Hän jatkoi uraansa BK Mladá Boleslavin riveissä, joka putosi kuitenkin kauden päätteeksi Extraligasta 1. česká hokejová ligaan. Čutta jatkoi kuitenkin uraansa Extraligassa ja palasi kaudeksi 2012–2013 kasvattajaseuraansa HC Libereciin. Kesken kauden 2013–2014 hän siirtyi loppukauden kattavalla sopimuksella SM-liigajoukkue Saimaan Palloon. Joulukuussa 2014 Čutta palasi kotimaahansa ja siirtyi HC Pardubicen riveihin oltuaan ilman sopimusta alkukauden 2014–2015.

Syyskuun 2015 lopulla Čutta siirtyi loppukauden 2015–2016 kattavalla sopimuksella Ruotsin toiseksi korkeimmalle sarjatasolle HockeyAllsvenskanin VIK Västerås HK:hon oltuaan alkukauden ilman sopimusta. Kevätkaudella seura sai negatiivistä huomiota, kun Čutta ensin loukkasi polvensa taklaustilanteessa, eikä VIK suostunut kustantamaan hänen magneettikuvauksiaan. Seuran lääkärin mielestä kuvaukset eivät olleet tarpeellisia. Čutta lensi lopulta itse maksamiinsa kuvauksiin kotimaahansa, jossa hänen jalastaan löydettiin hengenvaarallinen 8 senttimetrin mittainen veritulppa. Čutta sai vammaansa hoitoa, eikä hän palannut enää Västeråsiin. Kaudella 2017-2018 Cutta pelasi Tsekkiläisessä HC Litvínovissa yhdeksän peliä. 

### Maajoukkueura

Čutta pelasi alle 20-vuotiaiden MM-kilpailuissa vuonna 2001, jolloin hän voitti maailmanmestaruuden. Čutta on pelannut myös yhteensä 25 A-maaottelua lähinnä Euro Hockey Tour -tasolla jääden niissä ilman tehopisteitä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1998–1999 | Swift Current Broncos | WHL | 59 | 3 | 3 | 6 | 63 | - | - | - | - | - |
| 1999–2000 | Swift Current Broncos | WHL | 72 | 2 | 12 | 14 | 114 | 12 | 0 | 2 | 2 | 24 |
| 2000–2001 | Swift Current Broncos | WHL | 47 | 5 | 8 | 13 | 102 | 16 | 1 | 3 | 4 | 32 | JMM | 7 | 0 | 1 | 1 | 24 |
|  | Washington Capitals | NHL | 3 | 0 | 0 | 0 | 0 | - | - | - | - | - |
| 2001–2002 | Portland Pirates | AHL | 56 | 1 | 3 | 4 | 69 | - | - | - | - | - |
|  | Washington Capitals | NHL | 2 | 0 | 0 | 0 | 0 | - | - | - | - | - |
| 2002–2003 | Portland Pirates | AHL | 66 | 3 | 12 | 15 | 106 | 3 | 0 | 0 | 0 | 2 |
| 2003–2004 | Portland Pirates | AHL | 59 | 1 | 5 | 6 | 58 | 7 | 2 | 0 | 2 | 7 |
|  | Washington Capitals | NHL | 3 | 0 | 0 | 0 | 0 | - | - | - | - | - |
| 2004–2005 | Portland Pirates | AHL | 63 | 0 | 5 | 5 | 100 | - | - | - | - | - |
| 2005–2006 | Hershey Bears | AHL | 51 | 1 | 2 | 3 | 84 | 21 | 2 | 3 | 5 | 38 |
| 2006–2007 | HC Liberec | ČEL | 37 | 0 | 2 | 2 | 99 | 6 | 0 | 1 | 1 | 16 |
| 2007–2008 | Neftehimik Nižnekamsk | RSL | 12 | 0 | 0 | 0 | 33 | - | - | - | - | - |
|  | Traktor Tšeljabinsk | RSL | 17 | 0 | 4 | 4 | 46 | - | - | - | - | - |
| 2008–2009 | HC Karlovy Vary | ČEL | 34 | 2 | 3 | 5 | 62 | 16 | 0 | 0 | 0 | 20 |
| 2009–2010 | HC Karlovy Vary | ČEL | 41 | 7 | 4 | 11 | 76 | - | - | - | - | - |
| 2010–2011 | HC Karlovy Vary | ČEL | 49 | 3 | 8 | 11 | 88 | 5 | 0 | 0 | 0 | 22 |
| 2011–2012 | BK Mladá Boleslav | ČEL | 33 | 2 | 5 | 7 | 87 | - | - | - | - | - |
| 2012–2013 | HC Liberec | ČEL | 39 | 2 | 7 | 9 | 95 | - | - | - | - | - |
| 2013–2014 | HC Liberec | ČEL | 29 | 3 | 4 | 7 | 42 | - | - | - | - | - |
|  | SaiPa | SM-liiga | 10 | 0 | 1 | 1 | 12 | 6 | 0 | 1 | 1 | 4 |
| 2014–2015 | HC Pardubice | ČEL | 20 | 2 | 1 | 3 | 24 | 7 | 0 | 0 | 0 | 18 |
| 2015–2016 | VIK Västerås HK | Allsvenskan | 31 | 0 | 3 | 3 | 59 | - | - | - | - | - |
| 3 kautta | yhteensä | NHL | 8 | 0 | 0 | 0 | 0 | - | - | - | - | - |
| 8 kautta | yhteensä | ČEL | 282 | 21 | 34 | 55 | 574 | 34 | 0 | 1 | 1 | 76 |
| 5 kautta | yhteensä | AHL | 295 | 6 | 27 | 33 | 417 | 31 | 4 | 3 | 7 | 47 |
| 1 kausi | yhteensä | RSL | 29 | 0 | 4 | 4 | 79 | - | - | - | - | - |
| 1 kausi | yhteensä | SM-liiga | 10 | 0 | 1 | 1 | 12 | 6 | 0 | 1 | 1 | 4 |

Lähteet
-------

* Jakub Čutta The Internet Hockey Databasessa (englanniksi)
* Jakub Čutta Legends of Hockey -sivustolla (englanniksi)
* Jakub Čutta *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Jakub Čutta *Elite Prospects*. Everysport Media Group AB.  (englanniksi)
2. ↑  Jakub Cutta 2000-01 Game Log *Hockey-Reference.com*. Sports Reference LLC. Viitattu 9.11.2016. (englanniksi)
3. 1 2  Jakub Čutta Legends of Hockey -sivustolla (englanniksi)
4. ↑  Jakub Cutta - The Hockey News (englanniksi)
5. ↑  NHL:ssä tapahtuu, 11. elokuuta: Morris jatkaa Arizonan lämmössä *Jatkoaika.com*.  11.8.2005. Jatkoaika r.y. Viitattu 8.2.2014.
6. ↑  Klub opouštějí Jakub Čutta a Dmitrij Cyganov  23.5.2011. HC Energie Karlovy Vary. Viitattu 8.2.2014. (tšekiksi)
7. ↑  Obránce Jakub Čutta se vrací do Liberce  12.9.2012. Bílí Tygři Liberec. Viitattu 8.2.2014. (tšekiksi)
8. ↑  SaiPa vahvistaa rivejään *Jatkoaika.com*.  7.2.2014. Jatkoaika r.y. Viitattu 8.2.2014.
9. ↑  Pardubice posílí obránce Jakub Čutta  23.12.2014. PARDUBICE:  HC ČSOB POJIŠŤOVNA PARDUBICE, a. s.. Viitattu 23.12.2014. (tšekiksi)
10. ↑  Valta, Ville-Veikko: Seura säästi 320 euroa - jääkiekkoilija oli kuolla *iltalehti.fi*.  4.3.2016. Alma Media Suomi Oy. Viitattu 8.3.2016.
11. ↑  Jakub Cutta at eliteprospects.com *www.eliteprospects.com*. Viitattu 28.9.2018. (englanniksi)